b'\n_START_ARTICLE_\nFesas (kepur\xc4\x97)\n_START_SECTION_\nFesas kaip karin\xc4\x97s aprangos dalis\n_START_PARAGRAPH_\nFesui artimas galvos apdangalas XV\xe2\x80\x93XVIII a. buvo naudotas kaip po\xc5\xa1almis po \xc5\xa1almu. Tuometiniai fesai, sp\xc4\x97jama, buvo su pastorinimu, kad po\xc5\xa1almis ir \xc5\xa1almas geriau saugot\xc5\xb3 galv\xc4\x85 nuo sm\xc5\xabgi\xc5\xb3._NEWLINE_Taip pat ant feso vyniodavo ir turban\xc4\x85.\n_START_SECTION_\nTurkija\n_START_PARAGRAPH_\nRaudonas fesas su m\xc4\x97lynu kutu buvo standartin\xc4\x97 Turkijos kariuomen\xc4\x97s uniformin\xc4\x97 kepur\xc4\x97 nuo XIX a. 5-to de\xc5\xa1imtme\xc4\x8dio iki 1910\xc2\xa0m., kai buvo \xc4\xafvesta chaki uniforma ir tropiniai \xc5\xa1almai. I\xc5\xa1imtis buvo kavalerija ir kai kurie artilerijos daliniai, d\xc4\x97v\xc4\x97j\xc4\x99 avikailio kepures su audekliniais vir\xc5\xa1umis. Alban\xc5\xb3 rekr\xc5\xabtai d\xc4\x97v\xc4\x97jo baltus fesus._NEWLINE_Pirmojo pasaulinio karo metu fesai dar buvo kai kuri\xc5\xb3 Turkijos karinio j\xc5\xabr\xc5\xb3 laivyno rezervo dalini\xc5\xb3 uniformos dalis. Fesus kai kurie kareiviai naudojo kaip laisvalaikio kepures.\n_START_SECTION_\nGraikija\n_START_PARAGRAPH_\nGraikijos evzon\xc5\xb3 (lengv\xc5\xb3j\xc5\xb3 p\xc4\x97stinink\xc5\xb3 r\xc5\xab\xc5\xa1is) pulkai d\xc4\x97v\xc4\x97jo kepures, pana\xc5\xa1ias \xc4\xaf fesus nuo 1837\xc2\xa0m. iki Antrojo pasaulinio karo. Dabar jos yra Graikijos prezidento sargybos paradin\xc4\x97s uniformos dalis. Tos kepur\xc4\x97s n\xc4\x97ra tikros feskos, nes jos labiau primena aptemptas raudonas beretes su kutais.\n_START_SECTION_\nPranc\xc5\xabzija\n_START_PARAGRAPH_\nNuo XIX a. pabaigos fesai buvo populiari uniformin\xc4\x97 kepur\xc4\x97 vietin\xc4\x97s kilm\xc4\x97s kareiviams kolonijiniuose kariuomen\xc4\x97s daliniuoe. Pranc\xc5\xabzijos \xc5\xa0iaur\xc4\x97s Afrikos pulkai\xc2\xa0\xe2\x80\x93 zuavai (zouaves), tirailleurs, sipahiai (spahis)\xc2\xa0\xe2\x80\x93 d\xc4\x97v\xc4\x97jo pla\xc4\x8dius raudonus fesus su nuimamais skirting\xc5\xb3 spalv\xc5\xb3 kutais._NEWLINE_Pranc\xc5\xabzijos dalini\xc5\xb3 \xc5\xa0iaur\xc4\x97s Afrikoje karininkai apie 1935\xc2\xa0m. irgi ne\xc5\xa1iojo tokius pa\xc4\x8dius fesus kaip ir j\xc5\xb3 kareiviai, tik prie fes\xc5\xb3 prisegdavo atskyrio \xc5\xbeenklus.\n_START_SECTION_\nItalija\n_START_PARAGRAPH_\nItalijos kolonijin\xc4\x97s kariuomen\xc4\x97s Libijos batalionai ir eskadronai (savarai) d\xc4\x97v\xc4\x97jo \xc5\xbeemus raudonus fesus ant balt\xc5\xb3 aptempt\xc5\xb3 kepuri\xc5\xb3. Italijos Somalio ir Eritr\xc4\x97jos daliniai d\xc4\x97v\xc4\x97jo auk\xc5\xa1tus raudonus fesus su spalvotais kutais, kuri\xc5\xb3 spalva priklaus\xc4\x97 nuo konkretaus dalinio.\n_START_SECTION_\nKitos \xc5\xa1alys\n_START_PARAGRAPH_\nVokietijos askariai Ryt\xc5\xb3 Afrikoje d\xc4\x97v\xc4\x97jo chaki spalvos fesus. Belgijos daliniai Konge d\xc4\x97v\xc4\x97jo didelius raudonus fesus, pana\xc5\xa1ius \xc4\xaf Pranc\xc5\xabzijos Senegalo \xc5\xa1auli\xc5\xb3 (Tirailleurs Senegalais) ir Portugalijos Companhias Indigenas._NEWLINE_Anglijos Karaliaus Afrikos \xc5\xa1auliai (King\xe2\x80\x99s African Rifles), verbuoti Ryt\xc5\xb3 Afrikoje, d\xc4\x97v\xc4\x97davo raudonus ar juodus fesus sta\xc4\x8diais \xc5\xa1onais, tuo tarpu Vakar\xc5\xb3 Afrikoje veik\xc4\x99 Royal West African Frontier Force d\xc4\x97v\xc4\x97jo \xc5\xbeemus raudonus fesus. D. Britanijos Vest Indijos pulkas d\xc4\x97v\xc4\x97jo zuavi\xc5\xa1ko stiliaus uniformas su fesais iki i\xc5\xa1formavimo 1928\xc2\xa0m._NEWLINE_Egipto armija iki 1950\xc2\xa0m. d\xc4\x97v\xc4\x97jo klasikinius turki\xc5\xa1kus fesus.\n_START_SECTION_\nFesai \xe2\x80\x9eegzoti\xc5\xa1kose kariuomen\xc4\x97se\xe2\x80\x9c\n_START_PARAGRAPH_\nFilipinie\xc4\x8di\xc5\xb3 daliniai Filipinuose JAV valdymo prad\xc5\xbeioje trumpai d\xc4\x97v\xc4\x97jo juodus fesus._NEWLINE_Liberijos karin\xc4\x97s paj\xc4\x97gos, nors nebuvo kolonijin\xc4\x97 kariuomen\xc4\x97, iki XX a. 5-ojo de\xc5\xa1imtme\xc4\x8dio d\xc4\x97v\xc4\x97jo fesus._NEWLINE_Bosni\xc5\xb3 p\xc4\x97stinink\xc5\xb3 daliniai Austrijoje-Vengrijoje iki Pirmojo pasaulinio karo pabaigos d\xc4\x97v\xc4\x97jo fesus. O hitlerin\xc4\x97s Vokietijos 13-oji SS kaln\xc5\xb3 divizija Handschar, kurioje tarnavo bosniai, ne\xc5\xa1iojo raudonus ar pilkus fesus su Waffen SS \xc5\xbeenklu._NEWLINE_Brit\xc5\xb3 Indijoje du Indijos pulkai, kuriuose tarnavo asmenys ir musulmon\xc5\xb3 gyvent\xc5\xb3 rajon\xc5\xb3, d\xc4\x97c\xc4\x97jo fesus, nors da\xc5\xbeniausiai vietiniai kareiviai, tiek musulmonai, tiek hinduistai, d\xc4\x97v\xc4\x97davo turbanus._NEWLINE_Pakistano dalinys Bahawalpur Lancers iki XX a. 7-to de\xc5\xa1imtme\xc4\x8dio pabaigos d\xc4\x97v\xc4\x97jo \xc5\xbealkius fesus.\n_START_SECTION_\nFesai kaip reliktai\n_START_PARAGRAPH_\nItalijos bersaljerai (bersaglieri) tebeturi fesus kai kuriuose savo uniform\xc5\xb3 komplektuose. I\xc5\xa1 j\xc5\xb3 fesus buvo per\xc4\x97m\xc4\x99 Italijos Pirmojo pasaulinio karo arditi (speciali smogiamoji \xc5\xa1turmo kariuomen\xc4\x97s r\xc5\xab\xc5\xa1is) daliniai, i\xc5\xa1 kuri\xc5\xb3 fesai per\xc4\x97jo \xc4\xaf Musolinio fa\xc5\xa1ist\xc5\xb3 uniform\xc4\x85._NEWLINE_Ispanijos regulares (kuriuose anks\xc4\x8diau tarnavo tik marokie\xc4\x8diai), sudarantys Ispanijos eksklav\xc5\xb3 \xc5\xa0iaur\xc4\x97s Afrikos pakrant\xc4\x97je Seutos (C\xc3\xa9uta) ir Melilos (Melilla) \xc4\xafgulas, tebeturi paradines uniformas su fesais ir baltais apsiaustais.'